
Paper til 8. nordiske forskersymposium i naturfagdidaktikk 2005:

Odd Valdermo og Tor Vidar Eilertsen:

Aksjonsforskning i skolen: potensialer, utfordringer, dilemmaer og barrierer

”Bare det ikke blir for pedagogisk.”

Med dette tilbakeblikket på 10 års aksjonsforskning i norsk videregående skole (vgs) ønsker vi å legge fram våre erfaringer med denne sjangeren for andre interesserte. Våre prosjekter har hatt som intensjon å endre praksis i klasserom og skole. Da møter man motstand av ulike slag. Spørsmålet er heller hvordan man takler slik motstand.

Undersøkelser som SISS, TIMSS og PISA kan kartlegge uheldige situasjoner i fag og skole, men svarer i liten grad på hva man kan gjøre med saken. Aksjonsforskning kan være en vei å gå. Aksjonsforskning kan produsere data som ikke er tilgjengelig gjennom annen forskning, men aksjonsforskning har også sine mer problematiske sider, og noen av disse vil komme frem i presentasjonen.

Økt læringsbevissthet har vært en gjennomgående målsetting i alle våre prosjekter. Arbeidet har også utviklet vår egen forståelse av dette begrepet.

Presentasjon til en av oss (OV) på 7. nordiske forskersymposium i naturfagdidaktikk i 2002 tok for seg noen av våre forskerrefleksjoner mht. kunnskaps- og læringssyn. Se konferanserapporten s. 213, eller http://uit.no/iplu/6646/49, lenke nederst på siden.

1. Innledning

Sitatet under overskrifta representerer mange skoleflinke elever i vgs. som kjenner pedagogikk som ”dulling” med umotiverte elever. Hvor har de slike kunnskaper og holdninger fra om dette faget? Trenger forskning i pedagogikk/fagdidaktikk en kursendring, i Norge med de signaler som ligger i St.meld. 16 (2001-2002) om mer vekt på praksisnær FoU?
 I økende grad prøves aksjonsforskning i klasserom og skole, mest i grunnskolen
.

Enkelt fremstilt er Aksj.fo å foreta innspill (aksjonen) i en ”kjent” situasjon med tanke på å oppnå en forventet og ønsket endring. Deretter prøver man å finne ut hva som skjer, reflektere over dette, og vurdere nye aksjoner. Aksj.fo kan innebære utforming og ”salg” av en idé, og responsen på våre ideer viste at mange lærere var villige til å være med fordi prosjektene ble sett på som relevante i deres hverdag, selv om det kunne skape usikkerhet og kaosopplevelser underveis. Kartlegging av eventuelle endringsbarrierer er viktig i slik forskning. 

I litteratur kan aksjonsforskning være omtalt i naïve vendinger: ”aksjonen er nøye planlagt, og gjennomføres etter planen, alle impliserte deltar i datainnsamlingen og tolkningen av data under ledelse av forskerne,” som om all kommunikasjon følger rette linjer mellom likesinnede og likeverdige deltakere i prosjektet. Aksj.fo beskrives også med sirkelmodeller, mens prosjekter ofte tar ulike løp. 

På samme måte som lærer- og læringssyn har betydning for undervisning og læring, har forsker- og forskningssyn betydning for hva man forsker på, på gjennomføring og resultater. Slik kan det at vår forskning er basert på samarbeid mellom forskere fra ulike områder av fagfeltet (en pedagog med humanistisk bakgrunn og en fagdidaktiker med realfaglig bakgrunn), både virke inspirerende og berikende for forskerne selv og ha betydning for utfallet. De problemstillingene som tas opp i forskning, og de analysene man er i stand til å gjøre, er nå en gang både avhengige av de kunnskaper forskerne har på og om feltet sitt, deres bakgrunn, holdninger, og relevante forskningsmetoder. Slik kan en snever definisjon av fagdidaktikk som mest ser på fagets hvorfor og hva, men utelater hvordan, medvirke til å fjerne fagdidaktisk forskning fra praksisfeltet.

2.  Prosjektene
For alle våre prosjekter har utvikling av læringsbevissthet vært sentralt. Alle prosjektene var basert på aksjonsforskning (Aksj.fo). Det startet for oss med Åpenbok-prosjektet
 i 1995 ved tre videregående skoler og til sammen 15 naturfagklasser. Vår første ”aksjon” var å tillate alle hjelpemidler (HeltÅB) på prøver og ved eksamen for å se om dette endret undervisnings- og læringsstrategier og fremmet en mer forståelsesrettet læring. I tillegg ønsket vi å knytte læring og vurdering tettere sammen. Legitimiteten for en slik ”aksjon” var rimelig godt dokumentert i mange sammenhenger, bl.a. i nasjonale dokumenter som lå til grunn for reformene på 1990-tallet. Det betyr ikke at det ikke var andre meninger om så vel vektlegging av reproduksjon som det å tillate hjelpemidler på prøver. Ett av flere følsomme områder ved Åpenbok-vurdering er om oppgaver og problemstillinger er utformet slik at de passer til og motiverer for ÅB-vurdering, og gir utfordring til ulike elevkategorier uten å bli for krevende.

Observasjoner i klasserom, samtaler med elever og lærere, bruk av spørreskjema, studier av oppgaver mm, viste at det var nødvendig eller ønskelig med nye innspill (delaksjoner) fra oss på noen områder
. Dessuten veiledet vi lærere i utforming av oppgaver med utgangspunkt i deres egne forslag, noe som også er en aksjon. Erfaringer fra ÅB-prosjektet er publisert ulike steder (se litteraturlista). Forskningsmetodikken er best omtalt i Eilertsen og Valdermo 1997
. Erfaringene fra alle våre prosjekter er omtalt og drøftet i Valdermo og Eilertsen 2002 (heretter: V&E2002).  

ÅB-prosjektet avdekket behov for et utvidet repertoar for undervisnings- og læringsstrategier for å øke elevers og læreres læringsbevissthet. Som eksempel registrerte vi at elevenes notater
/bearbeidelser lå på et meget lavt nivå. Med bl.a. disse erfaringene som bakgrunn la prosjekt nr. 2 større vekt på oppfølging av elevnotater i tillegg til ÅB-vurdering. Etter møtet med klassene ble spørsmål om læringsklima/-miljø også sentralt i prosjektet.

En viktig erkjennelse fra prosjekt 2 var at endring av elevers læringsvaner synes helt avhengig av samspillet mellom læringsstrategi og undervisningsstrategi. Det betyr at norsk tradisjon med ”studieteknikk”, der man forteller elevene om læringsstrategier uten å følge dem opp i undervisningen, ikke kan bidra til endring av læringsvaner. Begrepet læringsbevissthet må følgelig utvides til mer enn bare å gjelde den enkeltes læring. Begrepene metakognisjon og læringskompetanse fokuserer i hovedsak på individets læring.

Erfaringen med å utvikle elevenes notatvaner var så interessant at vi sommeren 2000 startet et tredje, toårig prosjekt, ”Læringsboka” (LB), sammen med lærere ved 9 videregående skoler. Hensikten var å prøve ut en ordning der elevenes notatbok både skulle være et bedre læringsredskap og et testredskap. Når elevene kan bruke sine notater på prøver og til eksamen, snakker vi om åpen-notatbok (ÅnotB/ÅLB). Sentralt i LB-prosjektet er elevnotater som ikke bare fokuserer på fagforståelse, men også på læringsforståelse og læringskontroll inkludert egenvurdering: derav betegnelsen læringsboka. Samspillet mellom undervisning og læring står sentralt.
 

Som del av LB-konseptet ble mappevurdering prøvd i noen fag.

En påstand man ofte støter på i pedagogisk litteratur og i skoledebatter er at eksamen styrer undervisning. Det kan være noe rett, men endring av eksamensform endrer nødvendigvis ikke etablerte undervisnings- og læringskulturer. Åpenbok som pådriver for kunnskaps- og læringsforståelse ga best resultater i klasser der undervisning, læring, kunnskap og læringsmiljø ble tematisert. 

Mens vi i ÅB-prosjektet skrev notater til lærere og elever underveis etter som det meldte seg behov, forelå det til prosjektet LB noen føringsnotater ved prosjektstart basert på erfaringene fra foregående prosjekter. Notatene var ment som innspill til lærere og elever, som aksjoner i forskningsopplegget, og fulgt opp gjennom undersøkelser (spørreskjema, logg, samtaler, studier av LB, møter, diskusjoner, mm.). Notatene har handlet om elevnotater, ÅB-vurdering, mappevurdering, samspill og samarbeid, tanke- og begrepskart, forskningsprofil for prosjektet, klasseklima, analyseskjema for læringsvaner, mm. Notatene utgjorde senere grunnlaget for deler av kapitler i boka V&E2002. Men innspillene dekket ikke alle situasjoner som oppstod underveis, som hvordan læringsboka fysisk skulle se ut, hvordan det metakognitive skulle vektlegges og nedfelles i en skole uten tradisjon for slik vektlegging, hvordan velge ut og vurdere når LB skulle brukes som mappevurdering, hvordan møte utfordringene når elever skulle etablere slike system i flere fag, osv. 

I dag er det utarbeidet en idébank for LB i kjemi http://www.uvett.uit.no/plp/lbk/, og denne kan være innspill i en ny runde aksjonsforskning.

Vårt siste prosjekt, ”Læringsbevisst skoledag”, (Lb-dag) startet våren 2001. Bakgrunnen var forsøk ved en rekke skoler, mest i grunnskolen, med omorganisering av skoledagen, samt det at vi ble tilbudt forskningsmidler (som senere uteble!). Prosjekt nr. 2 viste hvor viktig læringsklimaet kan være i en utvidet forståelse av læringsbevissthet. LB-prosjektets sentrale intensjon var å øke elevenes bearbeidelse av informasjon til kunnskap. Vi så gjennom omorganisering en mulighet for bevisste elever til å kunne ta kontrollen med en større del av skoledagen for eget læringsarbeid. Viktige målsettinger var: færre fag pr. dag, mer variert og differensiert undervisning og egne studieøkter der elevene får større frihet til selv å disponere tiden for mer tilpasset arbeid. Strukturelle og organisatoriske rammer for undervisning og læring har også med læringsbevissthet å gjøre, et fokus som normalt ikke inngår i begrepet metakognisjon (ref xxx). 

Dette siste prosjektet omfattet hele skoler, noe som stiller andre krav til aksjoner og forskning. De fire videregående skolene i prosjektet fikk selv velge modell for organiseringen. To av dem gikk inn for vårt forslag der man tar 5 min. fra hver skoletime på 45 min. til to studieøkter på 80 min. pr. uke, noe som også frigir ressurser til veiledning. Igjen viser vi til V&E2002, eller til prosjektets hjemmeside for rapporter og informasjoner. 

3. Roller

Forskers plass i et forskningsprosjekt kan betraktes og utføres med basis i ulike roller. Teoretisk kan man f. eks. skjelne mellom bakgrunnsroller og aksjonsroller, men ofte er slike skiller vanskelig i et nærmere søkelys. En av oss har lang erfaring fra skolen som lærer, en som evalueringsforsker på utviklingsprosjekter i skolen. Samlet har vi mulige roller: praktiker i skole og lærerutdanning, formidler på ulike nivå, anklager, fornyer, undersøker, deltaker og medarbeider og sikkert flere, og alt dette vil spille inn i vår begrepsverden og følgelig i vår tankeverden. 

Innenfor hvert prosjekt vil det igjen dreie seg om ulike roller ved gjennomføring, datainnsamling og ”dataproduksjon”, rapportering, osv. I aksj.fo dreier det seg ikke bare om å samle data, men også om å skape dem.
  Eksempler på andre roller kan være veileder, lytter, megler i klasser mellom lærere og elever eller mellom lærere og skoleledelse, informasjonshjelper, idéhjelper, rådgiver, osv. Noen slike roller vil fremgå av prosjektomtaler og rapporter. 

4. Aksjonsforskning – et spørsmål om balansegang

Aksj.fo er ikke et entydig begrep, og hvert prosjekt krever derfor en nærmere presisering. Oppfølgingsfasen i Aksj.fo inkluderer tradisjonelle forskningsmetoder slik det fremgår av rapporter.

Aksj.fo har vært kritisert og omdiskutert på flere måter. En ytterliggående kritikk er gitt av Carr og Kemmis (1986): de aksepterer bare ”frigjørende” forskning, initiert og styrt innenfra, som Aksj.fo. Det kan synes som de i forhold til skolen tenker på lærere og skoleledere, og ikke elever. Hva som blir ”innenfra”, er følgelig diskuterbart, og som ellers et spørsmål om posisjon og makt. ”Frigjørende forskning” som bare drives innenfra på en skole, kan lett gå på premissene til noen få og gi problemer med rapportering når krav til distanse ikke er ivaretatt. En drøfting av dette problemet fins hos Kalleberg (1992).

I ÅB-prosjektet plasserte vi oss i Aksj.fo-terrenget ved å knytte oss til Zuber-Skerrit (1992) i en mer helhetlig og utviklingsorientert forståelse. Mens Carr og Kemmis skjelner mellom teknisk, praktisk og frigjørende forskning, ser Z-S sammenhenger og stadier. Vi har sett for oss stadier med sterkere styring og stadier basert på ønsker innenfra, altså en både–og eller komplementær tilnærming. Eierforhold er viktig i slike samarbeidsprosjekter, så vel på forskersiden som på lærer-/elevsiden, både for prosjektgjennomføringen og for at nye ordninger skal være levedyktig etterpå.

En mye brukt metafor om Aksj.fo som veksling mellom den sokratiske kleggen og flue på veggen (forstyrrende observatør) (Kalleberg 1992) gir et enkelt og lett forståelig bilde av hva det legges opp til. Metaforen peker på helheter i Aksj.fo: at Aksj.fo både omfatter klegg- og flue–på–vegg-funksjoner. Slik blir innspillene en viktig del av forskningen. Men samtidig er dette noe av kritikken mot Aksj.fo og noe av dens dilemma: at lojaliteten i enda større grad enn i annen forskning kan ligge hos aksjonen (Tiller 1999) enn i de data som fremkommer. 

Som metaforer flest har også denne sine misvisende sider slik vi har erfart gjennom prosjektene. For det første har lærere og skoler selv tatt avgjørelser om å delta i våre prosjekter ut fra visse målsettinger, og derved visst at de ville bli utsatt for påvirkning. De innspillene vi har laget, har vært diskutert på forhand med lærere/skoleledere og til dels med elever. Skriftlige utkast har også vært ”på høring”. Fluefunksjonen har i stor grad dreid seg om triangulering, både i variasjon av metode og ståsted, slik at synspunkter til elever, lærere, (skoleledere) og forskere er rimelig ivaretatt. 
 Likevel kommer man ikke bort fra at forskerne i de aktuelle prosjektene har styrt mye av virksomheten, selv om øvrige deltakere har hatt mulighet til å påvirke og til å kommentere våre rapporter. Det er vi som forskere som har tatt initiativ, skrevet innspill, tolket og bokført resultater, noe som gir makt og noen ganger stiller store etiske krav. Alt dette er viktige spørsmål i Aksj.fo for å redusere kritikk om at det er de samme personene som utformer aksjoner og forsker på resultatene. Det er i slike forhold viktig at roller er mest mulig avklart, selv om dette kan være vanskelig. Det er ikke nok med skriftlige notater, man må også forvisse seg om at de er oppfattet, noe som ikke alltid er lett i skolens travle hverdag. Dessverre har vi mange erfaringer med at lærere ikke leser korte notater til avtalte møter, mens vi har vært positivt overrasket over elever i samme situasjon. 

Det har i en del situasjoner vært vanskelige overveielser mht. om vi skulle være klegg eller bare flue på vegg, som når vi så skole- og fagtradisjoner ligge på kollisjonskurs med intensjoner i våre notater (eks. mappevurdering). Vi tar også med et annet og viktig eksempel på forskningsetiske spørsmål: når vi som forskere skjuler eller skjermer lærers dumheter og overtramp mot elever, brudd på forskrifter, f.eks. ved karaktersetting, osv., selv når anonymitetshensyn er rimelig ivaretatt. Dette har vi vært med på.

Etterfølgende avsnitt gir andre eksempler på aksj.fo som balansegang.

5. Risiko for skole, lærere og forskere. Praksisangst og kaostoleranse 

Særlig i vgs. innebærer Aksj.fo en risiko for elever og skoler på den ene siden, og for forsker og den institusjonen som forsker tilhører, på den andre. Både i ÅB- og LB-prosjektet var det mulighet for at elever kunne kopiere seg til gode resultater, eller straffes ved å ta for lett på det daglige læringsarbeidet ut fra vissheten om at læringsboka var tilgjengelig. Dårlige karakterer kan ha betydelige konsekvenser for enkeltelever. Følgelig kan risikoen, som er ”produktet” av sannsynlighet og konsekvens, bli høy. Angsten ble skjerpet gjennom så vel politiske innspill fra høyrepolitiker Jan Tore Sanner i kronikk i Dagbladet (xx ref) og innlegg i både dagspresse og fagfora fra fagpersoner som stilte store spørsmålstegn ved disse strategiene. Det var også kritiske, direkte henvendelser, riktignok få, fra lærere og elever som hevdet at forsøkene på utilbørlig vis favoriserte de deltakende elevene.
 Prosjektet ”Læringsbevist skoledag” (Lb-dag) innebar en betydelig risiko knyttet til negative reaksjoner fra grupper av lærere, noe som også var tilfellet, bl.a. med gruppereaksjoner fra realfags- og språkfagslærere. Her ligger store forskjeller mellom prosjektene LB og Lb-dag. 
Generelt løper forskeren en betydelig risiko ved å innføre ting som ikke fungerer – i hvert fall ikke umiddelbart – i skolehverdagen, risiko ved konflikter med lærere og elever når deres vaner blir satt på prøve eller utfordret, risiko ved å avsløre egen utilstrekkelighet i den praktiske hverdagen i skolen, risiko for ikke å makte de mange krav og ønsker om oppfølging, osv. I klasserommet risikerer forskeren å avsløre mangel på kompetanse i praksisfeltet og dermed befeste inntrykket av en teoritung lærerutdanning, fjern fra og uvitende om skolens hverdag. Forskerne må helst ha kvalifikasjoner til å kunne intervenere ved ”innovation dip”
 for å hindre at arbeidet ender i en vedvarende ”håpløshetens dal”. Det krever både menneskelige kvalifikasjoner, klokskap, og kjennskap til fag og skoleslag. Egen undervisningserfaring kan komme godt med. Slike kompetanseønsker kan tale for samarbeid mellom flere forskere med ulik bakgrunn. Alt dette kan igjen ha betydning for å komme inn med Aksj.fo-prosjekter i vgs og gjennomføre forskning der, særlig i AF/gym. 

Våre prosjekter har vist svak kompetanse hos mange lærere til å ”ta ned konflikter” i klassene i endringsprosesser, og dette kan slå tilbake på prosjektet. Mange lærere synes å ha fått den oppfatningen at de ikke kan gjøre noe som elevene ikke liker.
 Påvirkning og mulig endring er klart vanskeligere i vgs enn i grunnskolen på grunn av større faglig press, og spesielt i AF/gym
 oppleves det som om tradisjoner virkelig sitter i veggene. I noen fag kan dette problemet være større enn i andre.

Men om kritikk kan oppleves som ubehagelig, er det en viktig del av forskningen.
Selv om vi bare var to forskere bak ÅB-prosjektet og Lb-dag, vil vår institusjon med ca. 15 forskere lett kunne bli rammet ved eventuelle negative lærerreaksjoner, fordi lærere blander enkeltforsker og institusjon. Slike episoder, både negative og positive, kan dokumenteres.

Aksjonsforskning er i sin natur en reise inn i ukjent landskap både for de deltakende aktørene i skolene og for forskerne selv. Utgangspunktet for prosessen er som nevnt en idé, i vårt og kanskje i de fleste tilfeller lansert av forskerne, men der utformingen skjer underveis og i samspill med aktuelle samarbeidspartnere. Det betyr at ingen, ikke en gang forskerne, kan og i noen tilfeller heller ikke bør gi konkrete råd og løsninger, slik følgende sitat fra lærerlogg etterspør: ”Vi har forventninger til PLP. Vi savner råd herfra og ikke bare tåkeprat”. Her har altså kommunikasjonen ikke vært god nok. Den ”teoriforakt”
 man kan møte hos enkelte lærere, kan i mange tilfeller være paret med respekt, av og til også med ekspertforestillinger der det forventes at forskerne har alle svar til enhver tid. 

Det dreier seg totalt om gjensidig tillit. Tillit har også med respekt og lojalitet å gjøre. Men det er nå en gang slik at det tar lang tid å bygge opp tillit, mens den fort kan brytes ned. Et viktig grunnlag for denne typen forskning er at det hele er basert på et gjensidig bytteforhold ut fra enhver sine interesser og behov.

6. Klare avtaler. Tidsbruk på skolene.

Når hele skoler er involvert i et FoU-prosjekt, øker kampen om møte- og planleggingstid, og igjen er problemene størst i AF/gym. Det har vært en lite utviklet kultur i skolen for å allokere planleggingstid til prosjekter som går over lengre tid. Kanskje kan slikt også ha å gjøre med hvem som eier prosjektet. Ved en skole i Lb-dag-prosjektet ble det etter press fra fylkesskoleledelsen gjennomført et opplegg om psykososialt miljø som la beslag på mye planleggingstid, i tillegg til at dette opplegget også medførte uro ved skolen (fylke = amt). Det skapte avgjort problemer rent forskningsmessig for prosjektet ut fra opprinnelig intensjoner, selv om alt som skjer er av interesse for forskningen. Vår anbefaling for andre som vil prøve lignende prosjekter blir derfor å sikre seg opsjon på en viss del av planleggingsressursene ved skolen for hele prosjektperioden før avtaler gjøres om oppstart av prosjekt.

Man må også være nøysom med bruk av undervisningstid i klasser, og det er rimelig med tilbakemelding til skole og elever som dokumentasjon på at tiden i klasserommene ble brukt seriøst. Det har vist seg vanskelig å samle elever til samtaler og lignende i det som har vært oppfattet som fritimer. Men noen slike møter har fungert godt, og da i regi av elevrådet, og igjen avhengig av ledelsen for elevrådet. 

7. Lærere som ”medforskere”

Våre erfaringer med lærerlogger har vist at det ikke er lett å få særlig ”tyngde” i denne typen kommunikasjon i vgs, noe som kan ha med våre tilnærminger å gjøre. Selv da vi under ÅB-prosjektet fikk frikjøpt lærere en hel dag for å oppsummere erfaringer skriftlig, var utbyttet magert sett i forhold til de store kostnadene. Kanskje lå noen barrierer i usikkerhet knyttet til språkbruk, forventninger og sjanger. Kanskje faller slikt arbeid utafor norsk skolekultur. Av de nær 10 kjemilærerne som har deltatt i LB-prosjektet, har bare en (♀) klart å gjennomføre ”dagbokmetoden” (Tiller 1999). Lærerne ble oppfordret til å gjøre notater for selvrefleksjon, men de ble i liten grad fulgt opp fra vår side, mest fordi vi så ubehaget i øyne og kroppsbevegelser hos lærerne når vi etterlyste Lærers Læringsbok. Det er tydelig at mange lærere i vgs. kvier seg for å skrive, eller de ser ikke verdier i dette. Kanskje gjelder dette særlig realister, men de stiller velvillig opp til samtaler, noe som kan fungere som ”loggsystem”. Skrivefobien er for øvrig noe vi også merker i ppu-studiet (praktisk pedagogisk utdanning), særlig blant realister og studenter med yrkesfaglig bakgrunn. Men unntak fins!, noe vi bl.a. har sett når studenter har vært ”medforskere”. 

8. Lærerstudenter som ”medforskere”

Skal lærerutdanningen skape grunnlag for utviklingkompetanse hos sine studenter, noe som er uttrykt målsetting i studieplaner, kan ett bidrag være å gi studentene egenerfaring fra praksisnær FoU. Hos oss har det vært lett å inspirere et stort antall studenter til å delta i forskningsvirksomhet og bidra gjennom egne faglige arbeid som i større og mindre grad har gitt verdifulle case og data til prosjektene. Studentene kan gjennom slik praksis i samarbeid med FoU-prosjekter få bedre forståelse for metoder og strategier som har overføringsverdi til seinere egenpraksis, og utviklet sine evner til å takle motstand, kaos og konflikter som er uunngåelig i slik virksomhet. I V&E2002, som også er pensumbok hos oss, har vi noen slike eksempler. Studentmedvirkning gjennom mastergradsarbeid er selvsagt interessant på en annen måte gjennom større faglig dybde (Landsem Njålla 2002). 

Selv om vi i ettertid har kontaktet en del av disse studentene, mangler vi en studie av resultater en slik tilnærming i et lengre tidsperspektiv.

9. Hvem lærer av Aksj.fo?

I litteratur om Aksj.fo, og ikke minst i litteratur som kombinerer aksj.fo med aksjonslæring (eks. Tiller xx), kan man få inntrykk av at forskeren forsker, mens øvrige deltakere lærer. Slik er det neppe ment. Som forskere må vi understreke at deltakelse i forskningsprosjekter sammen med elever, lærere og skoleledere har vært meget lærerikt, blant annet mht. skolesamfunnets tenke- og handlemåter, noe som i neste omgang får betydning for ny forskning og for virke som lærerutdanner, enten det gjelder forskning eller mer profesjonell virksomhet (se seinere). Som andre eksempler på egen læring vil vi trekke fram våre lærdommer om taksonomi (E & V 1997, vedlegg 3), og endret forståelse av en rekke begreper som ansvar for egen læring (AFEL), læringsbevissthet, veiledning, studieteknikk, samarbeid (V&E2002). Når det gjelder læreres læring uttrykte ÅB-lærere dette så sterkt som å si at deltakelse i denne typen forskningsprosjekter er det beste form for etterutdanning. Vi har mange positive tilbakemeldinger fra elever, lærere og skoleledere for alle prosjektene om utbyttet av deltakelse.  

10. Forholdet F:U i FoU

Med forholdet F:U i FoU
 mener vi samspillet mellom utviklingsarbeid og forskning i aksjonsforskning og avhengigheten mellom dem. Utforming av aksjonen og konteksten rundt denne kan være viktig for resultatet. Det betyr at en grundig presentasjon av forskningen må inkludere innspill og kontekst og se disse i forhold til hva som oppnås. Men i vårt arbeid har vi, samtidig som vi har formulert målsettinger, lagt disse på hjemmesider og skrevet notater med forslag til satsingsområder og arbeidsmåter, stilt lærere og skoler fritt innenfor visse rammer til å gjøre egne valg, noe vi trodde skulle skape de beste utviklingsmulighetene. Dette medførte imidlertid problemer for forskningsmessig oppfølging pga. aksjonens ”spredning”. Her ville sterkere styring og mer avgrensede satsingsområder gjøre forskningen enklere. 

Utviklingsdelen i FoU er viktig ved evaluering av Aksj.fo enten det gjelder legitimitet (for endring), innspillenes utforming, kreativitet, originalitet, resultaters målbarhet osv., og for vurdering av forholdet mellom innspill og forskningsmessig oppfølging. I våre prosjekter har vi ikke klart å følge opp alle intensjoner, noe som bl.a. har å gjøre med frihetsgrader for lærere og skoler, med kompleksitet i skole og klasserom, og selvsagt med forskningsressurser. Vi kan altså ende opp med uklare aksjoner, og uklarhet om forvaltningen av disse etter som ”klasserom” er så vanskelige å ”formidle”, med uklare slutninger som resultat. 

I våre FoU-prosjekter har det alltid vært med lærere som i større grad enn andre fulgte opp aksjoner etter intensjoner. Disse har, av en eller annen grunn, vært kvinner. Når nye ideer skal prøves ut, kan en løsning på problemet i foregående avsnitt være å finne ”aksjonstro” lærere som er med på notene i en pilotfase, f.eks. for utvikling av elevers læringsbok (LB). Erfaringene fra denne ”elitegruppa” kan avdekke barrierer som også andre lærere vil støte på. Deretter kan nye aksjoner baseres på kjennskap til viktige hindringer. I vårt arbeid med å utvikle ei bedre og mer systematisk LB, har det tatt lenger tid enn ønskelig å kartlegge barrierene, delvis fordi aksjonene har fått noe ulike skjebner. Av slike barrierer nevnes f. eks. det at elever og lærere blander informasjon og kunnskap, mangel på forståelse av samspill mellom læringsstrategier og undervisningsstrategier, og vår egen og læreres uklare forståelse av nødvendigheten av lærerstyring når vaner skal endres.  Intervjuer av kjemilærere ved avslutning av LB-prosjektet tydet på uklare målsettinger med LB i klassene. Med bedre kjennskap til barrierer kan flere lykkes fra oppstart. Ellers kan mange lærererfaringer bli negative. Å forstå endring krever forståelse av det bestående, av eksisterende kulturer. Å gjøre noe nytt krever flere forsøk før det blir som tiltenkt.

Forholdet F:U berører også arbeidsomfang i aksj.fo. Alle som har prøvd Aksj.fo som involverer flere skoleklasser og lærere samtidig over en periode, vet at dette er meget tids- og arbeidskrevende mht. organisering, administrasjon og faglig oppfølging i tillegg til rent forskningsmessige sider. Selv i avgrensede prosjekter har vi erfart at det å utvikle og omsette ideer til konkret praksis krever mange møter, mye informasjon og kommunikasjon, og vi har som nevnt erfart at det å basere dette i for stor grad på skriftlig materiale ikke fører frem. Som forsker må man fortsatt være forberedt på å få lite uttelling (merittering) for denne delen av arbeidet blant dagens toppstillingsinnehavere fordi erfaring og kultur mangler.

Om vi tar prosjektet Lb-dag som eksempel, så fører slike mer ”revolusjonære steg”
 til situasjoner som krever tett oppfølging i kaotiske faser, det vi i neste avsnitt kaller profesjonell virksomhet. Spesielt for dette prosjektet har det dreid seg om mye tid til ”redningsaksjoner” fra ”innovation dip”, som jo også er forskningsmessig interessant, men gjør kraftige innhugg i vår ressursramme for forskning. Igjen kommer rollene i fokus: hvor lenge skal vi vente på at skoler og lærere tar fatt i situasjoner som er i ferd med å utvikle seg negativt og skaper stadig større problemer før vi intervenerer? 

(xx her må jeg ta inn bl.a. Petri S xx)

Som annen forskning krever også aksjonsforsking tid og rom for bearbeiding, skriving og lesning, også underveis i forskningsprosjektet. Forskningsfeltets krav til nærhet og involvering kan føre til at balansen mellom aksjon og forskning blir skjev i sistnevntes disfavør. Samtidig vil en lang og konsekvent tilbaketrekning for databearbeidelse og skriving kunne føre til at man går glipp av viktige anledninger for deltakelse og datainnhenting. Vi har opplevd dette dilemmaet til tider, og det er ikke lett å gi enkle oppskrifter for hvordan det kan møtes. Vi har over argumentert for verdien av å gjennomføre aksjonsforskning i team, og det åpner også for arbeidsdelinger og variasjon i distanse. Men det vil kreve at forskerne går samlet og helhjertet inn i prosjektet fra oppstart, slik at alle får eierforhold til det. Å hente inn hjelpeforskere utenom studenter i et prosjekt som er i gang kan lett få uheldige konsekvenser. Dette avsnittet har en parallell i tradisjonell forskning: på samme måte som aksjonsforskere har behov for time-out, distanse for refleksjon etter aksjonene i klasserommet, skulle forskere i pedagogikk innen tradisjonelle sjangere se verdi i time-out og distanse fra kontor og bibliotek, og bruke sine kunnskaper til refleksjoner som observatør i klasserom.

11. Forskning eller profesjonell virksomhet? 

Ragnvald Kalleberg (1992) kaller mye av det som til vanlig har vært betegnet aksjonsforskning for profesjonell virksomhet; at fagpersoner bruker sin innsikt i utredninger, organisasjonsutvikling og annet utviklingsarbeid, etc.
 Profesjonell virksomhet er på visse premisser en viktig del av aksj.fo slik vi alt har pekt på. Men skal aksj.fo bli vitenskap med systematisk dokumentasjon, argumentasjon og teoribygging, må man unngå at kleggrollen ender opp som utelukkende profesjonell virksomhet, igjen en balansegang, noe som i våre prosjekter har skapt flere dilemmaer. 

Profesjonell virksomhet vil ofte være en følgesvenn til aksj.fo, noe som på ulike måter kommer til uttrykk i samspillet med partnerne i praksisfeltet. I noen tilfeller vil forskernes profesjonelle bidrag ha form av veiledning og rådgiving, i våre prosjekt har f. eks. veilederrollen vært tydeligst i arbeidet med å utvikle naturfagoppgaver som var tilpasset ÅB-vurdering
. I andre tilfeller har veilederrollen vært mindre tydelig, f. eks. i drøftingene av timeplanmodeller i LB-dag-prosjektet. Likevel unnlot vi ikke å framheve 80-minuttersmodellens fortrinn, etter hvert også med eget forskningsmessig belegg.  LB-prosjektet har kanskje vært det mest åpne og deltakerstyrte når det gjelder konkretisering og tilpasning til ulike fag, til lærer- og elevforutsetninger og andre forhold. 

Det er følgelig viktig både å tenke igjennom, drøfte og avklare forholdet mellom de to rollene så vel før prosjektstart som i aktuelle situasjoner underveis. Veiledning og andre profesjonelle aktiviteter vil ofte være situasjonsbestemt, med en generell varsomhet mot en ”fortellende”, forskerstyrt (vei)lederstil. I de tilfeller der nærheten til feltet synliggjør forhold som rammer elevenes faglige og personlige utvikling, har forskeren etter vår oppfatning ikke bare en forskningsetisk, men også en allmennetisk plikt til å bidra til endringer med sin profesjonelle kompetanse. Dette kan innebære mange utfordringer, både i forhold til problemdefinisjon og strategivalg. 

Slik profesjonell virksomhet gir verdifulle bidrag til virksomheten som lærerutdanner, selv om det ikke refereres til som forskning. 

12. Dilemmaet ”tette” relasjoner
Nærheten til feltet innebærer at man kommer personer, relasjoner og kulturtrekk tettere inn på klingen enn i andre og mer distanserte forskningsopplegg. Særlig når utvalget utgjør en større del av organisasjonen, som i Lb-dag, kan Aksj.fo aktiverer ”kulturelle ubehag” og mikropolitiske prosesser som til vanlig er underkommunisert og mindre synlig.
Vi har opplevd situasjoner der lærere på ulike måter, aktivt eller passivt, motarbeidet gruppas eller skolens mål og tiltak, noe som ikke bare representerer en metodisk og formidlingsteknisk utfordring, men også reiser spørsmålet om hvorvidt og på hvilken måte man skal ”bite”, for å følge opp kleggmetaforen. Det innebærer også forskningsetiske overveielser, for eksempel knyttet til bruk av informasjon som er formidlet i fortrolighet, eller mer ubetenksomt og uten tanker om personvern, særlig av elever.
Vi har sett lærere der stor faglig entusiasme og høyt ambisjonsnivå har blitt underminert av en problematisk interaksjonsstil i forhold til elevene (Ogden 1985), med et dårlig læringsklima som resultat. Skolers voksenkommunikasjon, både kollegialt og mellom ledelse og personale, har også i noen situasjoner vært av en slik karakter at det har fristet til inngripen. I slike situasjoner opplever også forskeren de sosiale konvensjoner som legger vekt på å bevare eget og andres ansikt, ha kontroll og unngå usikkerhet og uforutsigbarhet (Argyris, 1990). Å ta opp og utfordre disse konvensjonene tar tid og krefter fra forskningsinnsatsen, men en omgåelse redusere det erfarings- og læringspotensialet som forskningen skal bygge på og bidra til. Om forsvarsmekanismer: se også neste avsnitt.

Selv om eksemplene over er få, har vi kanskje latt oss styre av konvensjonene, med tidsfaktoren som mer eller mindre gyldig begrunnelse. Men vi har relativt gjennomført fulgt opp erklærte skeptikere eller motstandere ved å invitere til argumentasjon, delta som observatør i klasser og på andre måter komme disse i møte. 

Komplementær tenkemåte, som vi har bekjent oss til i V&E2002, tilsier at man forebygger noen konflikter, mens noen er nødvendig å ta opp.

13. ”Det gjør vi.” Forsvarsmekanismer, faglig uenighet eller kommunikasjonsvansker

Lærersitatet over kan stå som eksempel på en vanlig og vanskelig endringsbarriere vi møter i klasserommet. En ting er å ta en ny læringsstrategi i bruk. Noe helt annet er å nå et ønsket nivå. Når vi har satt søkelys på f. eks. læring sammen med andre, med hovedvekt på det å lære fag av samarbeidet, kan nivåhevningen utebli fordi man ikke forstår det ”nye”, kvier seg for å prøve noe nytt ”nå igjen”, og kanskje ikke minst fordi lærerike samarbeid har en svak kultur i norsk skole der såkalt samarbeid ofte er parallelle, individuelle arbeid, f. eks. i prosjektundervisning. Dette og andre eksempler viser hvor viktig det er å sikre at informasjons- og beslutningsprosessen som ligger til grunn for den aktuelle aksjonen er så god som mulig. 

I og med at inngripen, endring og utprøving er det som først og fremst skiller aksjonsforskning fra andre sjangere, må forskerne på en annen måte enn i disse forholde seg til motstand og forsvar. Dette kan bl.a. begrunnes og forstås ut organisasjonskulturelle teorier (Argyris 1990). Nye måter å gjøre ting på konfronterer tilvante, kulturelt overleverte tenke- og handlingsmønstre med motstand og forsvar som konsekvens. Aksjonsforskning vil derfor i større og mindre grad være en forhandlingsprosess, mellom etablerte mønstre og det nye, med forsker som mekler. Vi har f. eks. i forhold til elever opplevd hvor fastlåst de kan være i sine vaner og oppfatninger, og hvor det har krevd mye tid til å få aksept for å prøve nye læringsstrategier.
 I en klasse (Læringsboka) var motstanden sterk i starten og utover høsten, mens elevene mot slutten av året gjerne så at vi fulgte opp klassen også neste år. Argyris viser hvordan de organisasjonskulturelle forsvarsrutinene mer generelt fungerer som trygghetsankre, men også hvordan de ulike mekanismene effektivt hindrer mulighetene for å sette fingeren på svakheter og problemer og gjøre noe med dem. Også forskerne kan risikere å bli skyteskiver i noen sammenhenger når nederlag og vanskeligheter skal årsaksforklares, med større og mindre grad av berettigelse.

Samlet betyr dette at aksj.fo stiller større krav til kulturell sensitivitet og kommunikativ kompetanse enn andre forskningssjangere. Det innebærer igjen stor grad av deltakelse, både i formelle fora og beslutningssituasjoner, men også at man er til stede på og utnytter de mer uformelle arenaene til å fange opp synspunkter, holdninger og kulturelle mønstre. Dette må selvsagt ses i sammenheng med prosjektets skala og omfang; jo mer det involverer og berører hele organisasjonen, jo viktigere er slik tilstedeværelse. 

14. Fra metakognisjon til læringsbevissthet

Grovt sagt kan vi framstille de ulike prosjektene som en bevegelse og utvidelse fra undervisnings- og vurderingsmetodiske innspill for å utvikle læringsvaner, via læringsklima og –kultur, og til de strukturelle og organisatoriske rammene for læring. Det er slike sammenhenger vi forsøker å fange opp gjennom begrepet ”læringsbevissthet”, et begrep som også elevene bør ha en forståelse av, slik vi oppfatter dagens læreplaner. I boka V&E2002 valgte vi begrepet metakognisjon fordi det er i økende bruk internasjonalt. Men både dette ordet og det mye brukte begrepet læringskompetanse er rettet mer inn mot individets læring og fanger ikke opp viktige samspill rundt individet for læring. Vi vil lage egen publikasjon om dette seinere.

15. Avslutning

Intensjonen med denne artikkelen er ikke å frita andre for problemer i egen aksj.fo, for det er i dilemmaer og barrierer at forsknings- og læringspotensialene ligger. Men det kan være greitt å være forberedt på noen av dem. Innovasjons- og kaosangst vil være en følgesvenn i aksj.fo sammenlignet med forskningsdesign der hypoteser, problemstillinger og datamateriale er definerte og kontrollerbare størrelser. I aksj.fo vil elementene av dristighet og risikovillighet være sterkere til stede i forskerinitierte prosjekt, som gjerne dreier seg om å prøve ut nye løsninger. 

H. Gardner (1993) lansering av ”risiko for læring” passer også for forskning. Man må våge noe for å få tilgang til data som ellers ikke er tilgjengelig. Under aksj.fo-prosjekter vil man hele tiden høre rop etter ”rett–svar”, som ofte er motsatsen til risiko for læring, og det kan være vanskelig å vurdere der og da hva som er riktig å gjøre. Vi har valgt en balansegang i tråd med vår komplementære tenkemåte.
Når vi fremhever aksj.fo i denne artikkelen, så ligger det ingen nedvurdering i tradisjonell forskning. I stedet for å sette ulike forskningstradisjoner opp mot hverandre, ser vi etter hvordan de kan tjene hverandre, utfylle hverandre. Uheldigvis har ikke praksis hatt høy status i enkelte lærerutdanningskulturer, noe som kan billedgjøres ved at få professorer er ute i skolen på praksisbesøk av studenter. Observasjoner i klasser vil vise hvor vanskelig det er å snakke om ”funn” eller at noe er ”dokumentert” i pedagogisk forskning. 

Aksjonsforskning er først og fremst en mer krevende forskningssjanger enn andre tilnærminger, fordi den krever større nærhet til, tettere samhandling med og gode relasjoner til forskningsfeltet, noe som bedre forklarer mangelen på gjennomslag enn sjagerens tvilsomme vitenskapelig legitimitet og lave status, som har vært den tradisjonelle forklaringen (Kalleberg 1992).  Denne artikkelen kan bidra til å forstå avstanden mellom rådende praksis og idealene om skolenær FoU som også inkluderer studenter.

� Logg fra skoleflink jente i 2. gymnasklasse på spørsmål om å delta i prosjektet Læringsboka.


� FoU: nå forskning og utviklingsarbeid. Tidligere: forsøk og utviklingsarbeid.


� I ERIC-basen lå det i november 2004 nær 4000 rapporter om aksjonsforskning, men bare en på vgs, og den var fra Norge.


� Det fins ulike former for åpenbok-vurdering. Se � HYPERLINK "http://www.uvett.uit.no/plp/lbk/hva/index.htm" ��http://www.uvett.uit.no/plp/lbk/hva/index.htm�, klikk Elevvurdering. Tidligere brukte danskene betegnelsen ”åben bog” om det vi i Norge kalte eksamen med forberedelse, noe vi i mange tilfeller ikke vil kalle åpenbok.


� Dette ble i noen grad gjort som notater, både til lærere og elever. Disse notatene handler om elevnotater, om tolkning av læreplan, om taksonomi, xx. To av disse notatene fins på � HYPERLINK "http://uit.no/plp/1134/" ��http://uit.no/plp/1134/�, klikk naturfagdidaktikk til høyre i skjermbildet.


� Rapporten er nå tilgjengelig på xxx.


� Andre betegnelser for notatbok kan være arbeidsbok, kladdebok, svensk: anteckningsbok?.


� LB har et videre perspektiv enn ”elevboka” som har vært praktisert i matematikk i noen år (se � HYPERLINK "http://www.uvett.uit.no/plp/lbk/" ��http://www.uvett.uit.no/plp/lbk/�, klikk bakgrunn).


� � HYPERLINK "http://uit.no/plp/2761/" ��http://uit.no/plp/2761/�, klikk prosjekt til høyre i skjermbildet.


� Aase i Fossåskardet et al (1997).


� Triangulering har ulike betydninger. Snever: se Ringdal 2001:115. Større bredde: se Kruuse 1996. Her betyr det at interessen til ulike grupper er ivaretatt. Se � HYPERLINK "http://www.fflh.no/dialog/S5229folket.html" ��http://www.fflh.no/dialog/S5229folket.html� og  � HYPERLINK "http://fuv.hivolda.no/prosjekt/fuvhole/marte_meo.htm" ��http://fuv.hivolda.no/prosjekt/fuvhole/marte_meo.htm�. 


� Intervju,  observasjonsstudier, tekstanalyser av eksamensbesvarelser opp mot læringsbøker og andre metoder har imidlertid dokumentert at avskriftsinnslagene enten er relativt få, eller de gir lite uttelling i form av gode karakterer. 


� Innovation dip ble i følge Per Dalin (Utdanning 26/2002) introdusert av Michael Fullan rundt 1988 som betegnelse på en usikker og kaotisk fase i en endringsprosess. 


� Mulig konsekvens av 90-årenes skolepolitiske påvirkning.


� AF = allmennfaglig studieretning, tidligere: gymnaset.


� Slike reaksjoner kan like mye skyldes usikkerhet og sjenanse, derfor bruk av ”. 


� FoU: nå Forsknings- og Utviklingsarbeid. Under Forsøksrådet for skoleverket: Forsøks- og Utviklingsarbeid. 


� Dr.avhandling om virksomhetsstyring, Rudi Kirkhaug, UiT, 2001. 


� Kalleberg er sosiolog og har sosiologisk forskning som hovedreferanse, men viser til en av ”våre ” hovedreferanser, pedagogene Carr og Kemmis (1986) som definerer ”action research” som …”profesjonell virksomhet, uten referanse til tekster, publisering og forskersamfunnet” (Kalleberg s. 18)


� Verdien og viktigheten av slike profesjonelle innspill dokumenteres av deltakernes vurderinger av hva som hadde vært vanskeligst i, og hva som hadde gitt best utbytte av deltakelsen i ÅB-prosjektet. I begge tilfeller var svaret: Arbeidet med å utvikle ÅB-oppgaver.  (Eilertsen og Valdermo 1997)


� ”Kampen om margen” handlet f.eks om å få elevene i en av våre samarbeidsklasser til å utvide margbredden for å gi rom for faglige refleksjoner, tilføyelser, henvisninger etc., noe som ikke var gjort uten videre. 





